Herbert Valdsaar

Herbert Valdsaar (6. detsember 1925 Tallinn – 3. veebruar 2017 Naples, Florida) oli eesti päritolu USA keemik.

 Elulugu 
Ta lõpetas 1943. aastal Tallinna 2. Keskkooli, oli Eesti Kodukaitse ja Eesti Üliõpilaste Seltsi liige.

Saksa lennuväe õhuvaatleja Sinimägedes ja Kuramaal, sõja lõppedes Uklei vangilaagris, põgenes aastal 1944 Saksamaale (viibis Lübecki ja Blombergi põgenikelaagrites).

Ta õppis Balti Ülikoolis Hamburgis, lõpetas aastal 1950 Aacheni Tehnikaülikooli.

Siirdus 1950. aastal USA-sse, sai 1952 Maine'i Ülikoolis keemiamagistri kraadi väitekirjaga “The solubility of cellulose in fluorinated axis” ja 1956 Florida Ülikoolis filosoofiadoktorikraadi keemia erialal väitekirjaga “Studies on fluoroapatite reactions”.

Valdsaar oli aastatel 1956–1971 keemiakontserni DuPont de Nemours & Company Inc. uurimiskeskuse (Wilmington, USA) uurimiskeemik ja 1971–1991 vanemkeemik, 1991–1993 vanemteadur, 1993. aastast pensionil. Tema uurimisvaldkond oli anorgaaniline keemia. Ta avaldas töid pigmentide, sünteetiliste abrasiivmaterjalide, kõrge puhtusastmega titaani, silikooni jms saamise, termoelektriliste materjalide, ladustatavate tööstusjäätmete raskmetallidest puhastamise kohta, artikleid ka Balti riikide, sh Eesti kohta. Tema nimel on 7 anorgaanilise keemia patenti.

Valdsaar oli Balti Uurimuste Edendamise Ühingu ja Eesti Teadusliku Ühingu Ameerikas juhatuse liige, ajakirja Vaba Eesti Põhja-Ameerika toetusgrupi asjaajaja ja toimetuse liige ning American Chemical Society ja American Ceramic Society liige.

 Isiklikku 
Tema abikaasa oli laulja Ellen Valdsaar, nende tütar on flötist Leelo Valdsaar-Basham.

 Viited 

 Välislingid 
 Herbert Valdsaar andmekogus University of Minnesota Libraries
 Andres Raudsepp. Imedega põimitud põgenemine Soomest 1944. aastal vabaeestisona.com, 13. oktoober 2015

Kategooria:Ameerika Ühendriikide keemikud
Kategooria:Tallinna Reaalkooli vilistlased
Kategooria:Eestlased Saksamaal
Kategooria:Eestlased Ameerika Ühendriikides
Kategooria:Sündinud 1925
Kategooria:Surnud 2017